রাজধানীর খিলগাঁওয়ে গুলি করে ও ককটেল ফাটিয়ে বিকাশ এজেন্টের এক বিক্রয় প্রতিনিধির কাছ থেকে চার লাখ টাকা ছিনিয়ে নিয়ে গেছে দুর্বৃত্তরা। আহতের নাম আতিক হোসেন টুটুল (২৪)। তার পেটে ও পিঠে গুলি লেগেছে। তাকে উদ্ধার করে ঢাকা মেডিকেল কলেজ হাসপাতালে নিয়ে ভর্তি করা হয়েছে। আজ দুপুরে এ ঘটনা ঘটে। পুলিশ ও হাসপাতাল সূত্র জানায়, গুলিবিদ্ধ আতিক হোসেন টুটুল বিকাশ এজেন্ট আল-জাজ ট্রেডিংয়ে বিক্রয় প্রতিনিধি হিসেবে কাজ করেন। গতকাল দুপুরে খিলগাঁওয়ের গোড়ান এলাকার বিকাশের দোকান থেকে টাকা সংগ্রহ করে অফিসে ফিরছিলেন। দুপুর আড়াইটার দিকে গোড়ান বাসস্ট্যান্ডে একদল ছিনতাইকারী তার পেটে ও পিঠে দুই রাউন্ড গুলি করে টাকার ব্যাগটি ছিনিয়ে নিয়ে যায়। যাওয়ার সময় ছিনতাইকারীরা কয়েকটি ককটেলেরও বিস্ফোরণ ঘটায়। এতে সাধারণ মানুষ আতঙ্কিত হয়ে ছোটাছুটি করলে ছিনতাইকারীরা টাকার ব্যাগটি নিয়ে নির্বিঘ্নে পালিয়ে যায়। গুলিবিদ্ধ আতিক হোসেন টুটুল জানান, ব্যাগে চার লাখ টাকা ছিল। খিলগাঁও থানার ওসি (তদন্ত) অহিদুজ্জামান জানান, ছিনতাইকারীদের ধরতে অভিযান চালানো হচ্ছে।